CELEX: 62007FN0124
Language: el
Date: 2007-10-23 00:00:00
Title: Υπόθεση F-124/07: Προσφυγή της 23ης Οκτωβρίου 2007 — Behmer κατά Κοινοβουλίου

26.1.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 22/56
            
         Προσφυγή της 23ης Οκτωβρίου 2007 — Behmer κατά Κοινοβουλίου
   (Υπόθεση F-124/07)
   (2008/C 22/109)
   Γλώσσα διαδικασίας: η γαλλική
   Διάδικοι
   
      Προσφεύγων: Joachim Behmer (Βρυξέλλες, Βέλγιο) (Εκπρόσωποι: S. Orlandi, A. Coolen, J.-N. Louis και E. Marchal, δικηγόροι)
   
      Καθού: Ευρωπαϊκό Κοινοβούλιο
   Αιτήματα του προσφεύγοντος
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση της αρμόδιας για τους διορισμούς αρχής (ΑΔΑ) του Ευρωπαϊκού Κοινοβουλίου περί χορηγήσεως δύο μονάδων αξιολογήσεως στον προσφεύγοντα για το έτος 2005·
            
         
               —
            
            
               να ακυρώσει την απόφαση της ΑΔΑ περί μη προαγωγής του προσφεύγοντος στον βαθμό AD 13 όσον αφορά το έτος προαγωγής 2006·
            
         
               —
            
            
               να καταδικάσει το καθού στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων, υπάλληλος του Ευρωπαϊκού Κοινοβουλίου με βαθμό AD 12, επικαλείται πρωτίστως τον παράνομο χαρακτήρα των αποφάσεων της ΑΔΑ, αφενός, να χορηγήσει δύο μονάδες αξιολογήσεως στον προσφεύγοντα για το έτος 2005 και, αφετέρου, να μη τον προαγάγει στον βαθμό AD 13 όσον αφορά το έτος προαγωγών 2006.
   Ο προσφεύγων επικαλείται την πρόδηλη πλάνη περί την εκτίμηση, την παράβαση της υποχρεώσεως αιτιολογήσεως, την παράβαση του σημείου I.6 των μέτρων εφαρμογής σχετικά με τη χορήγηση των μονάδων αξιολογήσεως και την προαγωγή, καθώς και την παραβίαση των γενικών αρχών της προσδοκίας σταδιοδρομίας και της ίσης μεταχειρίσεως.
   Ειδικότερα, προβάλλει την παράβαση του άρθρου 45 και του άρθρου 110, παράγραφος 1, του Κανονισμού Υπηρεσιακής Καταστάσεως, την ένσταση περί μη νομιμότητας και την παραβίαση της αρχής της δικαιολογημένης εμπιστοσύνης.
   Τέλος, ο προσφεύγων υποστηρίζει ότι αποτέλεσε αντικείμενο διακρίσεων λόγω των δραστηριοτήτων του εκπροσωπήσεως του προσωπικού, κατά παράβαση του άρθρου 1δ και του άρθρου 24β του ΚΥΚ, του άρθρου 1, έκτο εδάφιο, του παραρτήματος II του ΚΥΚ, καθώς και του άρθρου 17 της συμφωνίας πλαισίου της 12ης Ιουλίου 1990 μεταξύ του Ευρωπαϊκού Κοινοβουλίου και των συνδικαλιστικών ή επαγγελματικών οργανώσεων του προσωπικού του θεσμικού οργάνου.